Document ID: 32014L0076

ΚΑΤ' ΕΞΟΥΣΙΟΔΌΤΗΣΗ ΟΔΗΓΊΑ 2014/76/ΕΕ ΤΗΣ ΕΠΙΤΡΟΠΉΣ
της 13ης Μαρτίου 2014
για την τροποποίηση, με σκοπό την προσαρμογή στην τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για τη χρήση υδραργύρου σε χειροποίητους φωτεινούς σωλήνες εκκένωσης (HLDT) που χρησιμοποιούνται για τον φωτισμό πινακίδων, για διακοσμητικό, αρχιτεκτονικό και ειδικό φωτισμό και για τις τέχνες που βασίζονται στο φως
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
Εκτιμώντας τα ακόλουθα:
(1)
Η οδηγία 2011/65/ΕΕ απαγορεύει τη χρήση υδραργύρου στον ηλεκτρικό και ηλεκτρονικό εξοπλισμό που διατίθεται στην αγορά.
(2)
Οι χειροποίητοι φωτεινοί σωλήνες εκκένωσης (HLDT) είναι χειροποίητοι λαμπτήρες ειδικού σκοπού, οι οποίοι διατίθενται σε μεγάλη ποικιλία. Παραδείγματα περιλαμβάνουν τις φωτεινές πινακίδες νέον, τον ανεξάρτητο αρχιτεκτονικό φωτισμό και ειδικές πηγές εκπομπής φωτός στη χημική αναλυτική έρευνα. Καθώς οι σωλήνες HLDT χρησιμοποιούνται για εφαρμογές εσωτερικού και εξωτερικού χώρου και με ξεχωριστή σύνθεση χρωματικού φάσματος, θα πρέπει να λειτουργούν αξιόπιστα υπό ευαίσθητες συνθήκες και σε χαμηλές θερμοκρασίες, και να έχουν πολύ μεγάλη διάρκεια ζωής, επειδή η πρόσβαση σε αυτούς είναι συχνά δύσκολη. Για να λειτουργήσουν σωστά υπό αυτές τις συνθήκες, οι σωλήνες HLDT απαιτούν τη χρήση μιας ελάχιστης ποσότητας υδραργύρου.
(3)
Η εξάλειψη ή υποκατάσταση του υδραργύρου στους σωλήνες HLDT και η πλήρης υποκατάσταση των σωλήνων HLDT με άλλες τεχνολογίες, όπως είναι οι λαμπτήρες LED, είναι επιστημονικώς και τεχνικώς αδύνατη. Η χρήση υδραργύρου σε σωλήνες HLDT, οι οποίοι χρησιμοποιούνται για τον φωτισμό πινακίδων, για διακοσμητικό, αρχιτεκτονικό και ειδικό φωτισμό και για τις τέχνες που βασίζονται στο φως θα πρέπει συνεπώς να εξαιρεθεί από την απαγόρευση. Η χρήση υδραργύρου θα πρέπει να περιορίζεται στην απαραίτητη ελάχιστη ποσότητα και η περίοδος ισχύος θα πρέπει να λήξει στις 31 Δεκεμβρίου 2018, ώστε να αποφευχθούν οι αρνητικές συνέπειες για την καινοτομία.
(4)
Επομένως, η οδηγία 2011/65/ΕΕ θα πρέπει να τροποποιηθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο την τελευταία ημέρα του έκτου μήνα από την έναρξη ισχύος. Ανακοινώνουν αμέσως στην Επιτροπή το κείμενο των εν λόγω διατάξεων.
Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 13 Μαρτίου 2014.

Labels: 3
7
1
20